**ΠΑΝΕΛΛΗΝΙΟΣ ΣΥΝΔΕΣΜΟΣ GREEK ASSOCIATION OF**

**ΙΑΤΡΙΚΩΝ ΔΙΑΓΝΩΣΤΙΚΩΝ ΚΕΝΤΡΩΝ MEDICAL DIAGNOSTIC CENTERS**

Πανεπιστημίου 58, 10678 Αθήνα 58 Panepistimiou str.,10678 Athens-Greece

Τηλ: 2103306487 Fax:2103306459 Tel:++302103306487 Fax:++302103306459

Site : [www.pasidik.gr](http://www.pasidik.gr) E-mail : [pasidik@otenet.gr](mailto:pasidik@otenet.gr)

Αθήνα, 30/03/2017

Αρ. Πρωτ. : 57

Προς

Πρόεδρο Ε.Ο.Π.Υ.Υ.

κ. Σωτ. Μπερσίμη

**Σχετικά με την εφαρμογή των κανόνων παραπομπής διαγνωστικών**

**εξετάσεων και τον καταλογισμό της ευθύνης**

Αγαπητέ Πρόεδρε,

Όπως έχουμε εξηγήσει πολλές φορές στο παρελθόν και όλοι γνωρίζουμε πολύ καλά, η ιατρική διαγνωστική μονάδα δεν έχει το δικαίωμα αναγραφής διαγνωστικών εργαστηριακών εξετάσεων και πράξεων, απεναντίας είναι υποχρεωμένη να εκτελεί όλες τις διαγνωστικές εξετάσεις που αναγράφονται στο παραπεμπτικό του ασφαλισμένου του Ε.Ο.Π.Υ.Υ., παραπεμπτικό το οποίο συντάσσει με την ευθύνη του και βάσει των συνταγογραφικών οδηγιών και των διαγνωστικών πρωτοκόλλων, αλλά και της ορθής ιατρικής πρακτικής και δεοντολογίας, ο κλινικός (παραπέμπων) ιατρός.

Για όλους τους παραπάνω πραγματικούς και αντικειμενικούς λόγους, είναι άδικο και ανήθικο να τιμωρείται οικονομικά η διαγνωστική μονάδα και να μην έχει καμία συνέπεια ο κλινικός ιατρός, ο οποίος επιδεικνύει ολιγωρία, αδιαφορία ή ανευθυνότητα στη σωστή σύνταξη του παραπεμπτικού, βάσει των κανόνων και των οδηγιών, όπως έχουν προσδιοριστεί με τις υπάρχουσες Υπουργικές Αποφάσεις και τις εγκυκλίους που κατά καιρούς έχει εκδώσει ο Οργανισμός.

Προτείνουμε λοιπόν όποιος κλινικός (παραπέμπων) ιατρός δεν κάνει σωστά τη δουλειά του, σε πρώτη φάση να καλείται για εξηγήσεις και να προειδοποιείται για την κακή συμπεριφορά που επιδεικνύει και προς τον Οργανισμό, αλλά κυρίως προς τους συναδέλφους του εργαστηριακούς γιατρούς, τη δεύτερη φορά να έχει οικονομικές κυρώσεις και την τρίτη φορά να διακόπτεται η συνεργασία του με τον Ε.Ο.Π.Υ.Υ..

Δεν είναι πλέον ανεκτό ούτε αποδεκτό από το σύνολο των διαγνωστικών μονάδων, οι οποίες έχουν ήδη υποστεί μεγάλη οικονομική ζημία από τα άδικα, ανήθικα και ληστρικά μέτρα του claw back και rebate, μαζί με τις μεγάλες μειώσεις των ονομαστικών τιμών πλήθους εργαστηριακών εξετάσεων, να υφίστανται μία ακόμη οικονομική ζημία, γιατί κάποιοι δεν σέβονται τους συναδέλφους τους και δεν εκτελούν με υπευθυνότητα και σοβαρότητα την εργασία τους.

Ο Πρόεδρος Ο Γεν. Γραμματέας

Δρ Γεώργιος Βουγιούκας Ιωάννης Καραμηνάς

Ιατρός Ακτινολόγος Βιοχημικός